Ауылға Нуғай даруғаһы Мең улусы башҡорттары үҙ ерҙәрендә нигеҙ һала, 1700 йылда алып Турбаҫлы исеме менән билдәле. XVIII быуатта 60—80‑се йй. бында Минзәлә өйәҙенән керҙәш башҡорттар килеп урынлаша. XIX быуат уртаһында Яңы Турбаҫлы ауылы барлыҡҡа килгәндән һуң, хәҙерге исемен ала. 1795 йылда 6 йортта 51 кеше йәшәгән, 1865 йылда 70 йортта — 401 кеше. Малсылыҡ, игенселек, септә һуғыу, тоҡ тегеү менән шөғөлләнгәндәр. Мәсет, училище булған. 1906 йылда мәсет, мөгәзәй, 4 бакалея кибете теркәлгән.